Høringsnotat vedrørende bekendtgørelse om efterforskning og indvinding af råstoffer fra søterritoriet og kontinentalsoklen.

Miljø- og Fødevareministeriet sendte den 15. november 2018 et forslag til ny bekendtgørelse om efterforskning og indvinding af råstoffer fra søterritoriet og kontinentalsoklen i 4-ugers høring frem til 13. december 2018.

Bekendtgørelsen afløser bekendtgørelse nr. 780 af 20. juni 2017 om efterforskning og indvinding af råstoffer fra søterritoriet og kontinentalsoklen.   
  
Med bekendtgørelsen indføres der med virkning fra den 1. januar 2019 et stop for nye tilladelser til indvinding af råstoffer i det nordlige Øresund. Verserende ansøgninger der ikke er afgjort inden 1. januar 2019, vil blive færdigbehandlet efter de nye regler.

Bekendtgørelsen ændrer i øvrigt ikke på gældende regler.

Miljø- og Fødevareministeriet har modtaget syv høringssvar til bekendtgørelsen.

Resumé af høringssvar og Miljø- og Fødevareministeriets bemærkninger hertil gengives nedenfor. De gengivne høringssvar er tilgængelige på høringsportalen.

Generelle bemærkninger  
*Danske Råstoffer* fremhæver, at der er behov for råstoffer og at det er hele samfundets problem, hvis der kommer til at mangle råstoffer. Det fremhæves, at der specielt i hovedstadsområdet er udfordringer med at skaffe råstoffer og at en fredning af den nordlige del af Øresund vil forværre det.

*Danmarks Fiskeriforening* anfører, at det er glædeligt, at miljø- og fødevareministeren ønsker at fremtidssikre de danske farvande i forhold til negative påvirkninger fra råstofindvinding.

*Danske Råstoffer* ønsker, at der bliver lagt en samlet langsigtet strategi for råstofforsyningen og oplyser at de gerne deltager i sådant et arbejde.

*Friluftsrådet* støtter forslaget om, at forbyde råstofindvinding i det nordlige Øresund og opfordrer regeringen til også at inddrage de rekreative interesser og naturmæssige værdier i anden planlægning på havet, f.eks. i arbejdet med en havplan.

*Greenpeace* støtter fuldt ud forslaget og er enige i den faglige begrundelse om, at den nordlige del af Øresund rummer høj biodiversitet og at råstofindvinding har skadelige effekt på havbunden. *Greenpeace* ønsker at eksisterende tilladelser tilbagekaldes og henviser til råstofloven.

*Køge Kommune* fremhæver at et stop for råstofindvinding i det nordlige Øresund vil kunne betyde et øget pres på ressourcerne i Køge Bugt. Køge Bugt er kendetegnet ved, at være et vigtigt opvækstområde for mange af de fisk, insekter og bunddyr der lever i Øresund.

*Oceana* støtter forslaget og fremhæver, at Øresund er et unikt havområde med store beskyttelsesværdige naturværdier.

*Ole Aksehave A/S* anfører, at miljø- og fødevareministeriet har en forpligtelse til at varetage råstofhusholdning og at lukningen af den nordlige del af Øresund flytter indvindingen til andre områder.

*Miljø- og Fødevareministeriet noterer sig opbakningen til et stop for nye tilladelser til råstofindvinding i det nordlige Øresund fra flere organisationer.*

*I forhold til bemærkningerne fra Danske Råstoffer, Køge Kommune og Ole Akselhave A/S om risiko for mangel på råstoffer og pres for indvinding andre steder end det nordlige Øresund vil Miljø- og Fødevareministeriet fremhæve, at det skønnes, at ca. én procent af råstofforsyningen til hovedstadsområdet pt. kommer fra den nordlige del af Øresund.*

*Et stop for råstofindvinding i denne del af Øresund kan medføre behov for indvinding andre steder med deraf følgende længere transport. Set i lyset af de relativt små mængder der i dag indvindes i det nordlige Øresund sammenholdt med den samlede anvendelse af råstoffer i hovedstadsområdet vurderes et stop for råstofindvinding at have begrænsede konsekvenser i forhold til råstofforsyning.*

*Miljø- og Fødevareministeriet har noteret sig Danske Råstoffers interesse at deltage i et evt. arbejde med en samlet langsigtet strategi for råstofforsyningen.*

Bemærkninger i forhold til miljømæssige forhold

*Danmark Fiskeriforening* anfører et stop for indvinding i det nordlige Øresund vil betyde at påvirkningen bare flyttes og at der mangler videnskabelig dokumentation for, at en indvinding andre steder ikke vil gøre mere skade i disse områder end i Øresund. Foreningen fremhæver i forhold til biodiversitet betydningen af saltpromille. Derudover spørger foreningen ind til dokumentation for sammenhængen mellem trawlforbud og øget biodiversitet.

*Danske Råstoffer* anfører at en lukning af det nordlige Øresund vil betyde, at indvindingen af råstoffer vil flyttes andre steder hen med øget transport og væsentlig større belastning af miljøet til følge. Det fremhæves, at indvinding af råstoffer ved stiksugning efterlader sugehuller i havbunden, men at området reetableres når indvindingen stopper. Det fremhæves desuden, at det er under 1 procent af havbunden i det nordlige Øresund, hvor der er tilladelse til indvinding og at det relativt set er små mængder råstoffer der indvindes i området. Det påpeges, at alle tilladelser er underlagt omfattende forundersøgelser.

*Ole Aksehave A/S* henviser til, at tidligere undersøgelser har konkluderet, at indvinding af råstoffer ikke har nogen væsentlig påvirkning udenfor selve indvindingsområdet. Det fremhæves at arealet indvindes råstoffer fra udgør 1-2 procent af Øresunds sandbund og at denne aktivitet ikke kan have en ødelæggende virkning på miljøet. Derudover fremhæves det, at råstofbranchen selv har gennemført og betalt grundige undersøgelser i forbindelse med udlægning af råstofområder.

*Rohde Nielsen A/S* anfører at grundlaget for helt at stoppe indvindingerne fremstår som utilstrækkeligt dokumenteret. Miljø- og Fødevareministeriet opfordres til at fremlægge dokumentation.

*Miljø- og Fødevareministeriet har blandt andet lagt vægt på Rambølls rapport om Øresunds naturværdier og råstofressourcer. I rapporten samles op på øvrige rapporter om naturtilstanden i nordlige Øresund. Generelt fastslås det, at Øresund er et unikt område i Danmark pga. de mange habitater på et lille areal, og Øresund er et ’hotspot’ for mange kommercielle fiskearter bl.a. pga. forbuddet mod trawlfiskeri. Rambøll rapporten fremhæver desuden, at indvindingsområderne i Øresund mellem København og Helsingør er mere økologisk sårbare over for indvindingen, mens Lappegrunden i Øresundstragten og områderne i Køge Bugt, pga. de mere ensartede omgivelser, vurderes at være betydelig mere robuste.*

Bemærkninger i forhold til afgrænsning af området

*Køge Kommune* fremhæver, at fordi sandsugning er et kraftigt miljøskadeligt indgreb så bør forbuddet mod råstofindvinding omfatte hele Øresund.

*Oceana* fremhæver et ønske om at der på sigt også indføres et forbud indvinding af råstoffer syd for Øresundsbroen.

*Rohde Nielsen A/S* opfordrer Miljø- og Fødevareministeriet at overveje afgrænsningen i den nordlige del, da der i dette område findes sand som kunne anvendes til f.eks. en udbygning af Helsingør havn.

*Stoppet for nye tilladelser til råstofindvinding er afgrænset til det nordlige Øresund. Dette er begrundet i, at der særligt i det nordlige Øresund er en høj biodiversitet og er i særlig høj grad levested og gydeområde for mange kommercielle fiskearter, blandt andet som følge af, at området har været friholdt for trawlfiskeri siden 1932. Afgræsningen følger den nordlige grænse for Øresund.*